b'\n_START_ARTICLE_\nLiiketoimintakielto\n_START_PARAGRAPH_\nLiiketoimintakielto on turvaamistoimi, jonka avulla pyrit\xc3\xa4\xc3\xa4n est\xc3\xa4m\xc3\xa4\xc3\xa4n ep\xc3\xa4tervett\xc3\xa4 liiketoimintaa harjoittavan luonnollisen henkil\xc3\xb6n toiminta yritysel\xc3\xa4m\xc3\xa4ss\xc3\xa4. Henkil\xc3\xb6 voidaan m\xc3\xa4\xc3\xa4r\xc3\xa4t\xc3\xa4 liiketoimintakieltoon, jos h\xc3\xa4n on liiketoiminnassa olennaisesti laiminly\xc3\xb6nyt siihen liittyvi\xc3\xa4 lakis\xc3\xa4\xc3\xa4teisi\xc3\xa4 velvollisuuksia, tai jos h\xc3\xa4n on liiketoiminnassa syyllistynyt rikolliseen menettelyyn, jota ei voida pit\xc3\xa4\xc3\xa4 v\xc3\xa4h\xc3\xa4isen\xc3\xa4, ja h\xc3\xa4nen toimintaansa on kokonaisuutena arvioiden pidett\xc3\xa4v\xc3\xa4 velkojien, sopimuskumppaneiden, julkisen talouden taikka terveen ja toimivan taloudellisen kilpailun kannalta vahingollisena._NEWLINE_Liiketoimintakielto m\xc3\xa4\xc3\xa4r\xc3\xa4t\xc3\xa4\xc3\xa4n k\xc3\xa4yt\xc3\xa4nn\xc3\xb6ss\xc3\xa4 miltei yksinomaan rikoksen tai rikokseksi luokiteltavan_NEWLINE_teon perusteella. Liiketoimintakielto m\xc3\xa4\xc3\xa4r\xc3\xa4t\xc3\xa4\xc3\xa4n talousrikoksissa rikoksesta saadun tuomion lis\xc3\xa4ksi. Yleisimm\xc3\xa4t liiketoimintakiellon perusteena olevat talousrikokset ovat velallisen rikokset (RL 39 luku), verorikokset (RL 29 luku) ja kirjanpitorikokset (RL 39 luku).  Liiketoimintakiellon m\xc3\xa4\xc3\xa4r\xc3\xa4\xc3\xa4misen perusteena on p\xc3\xa4\xc3\xa4s\xc3\xa4\xc3\xa4nt\xc3\xb6isesti useampi kuin yksi rikos._NEWLINE_Liiketoimintakieltoon voidaan m\xc3\xa4\xc3\xa4r\xc3\xa4t\xc3\xa4 v\xc3\xa4hint\xc3\xa4\xc3\xa4n kolmeksi ja enint\xc3\xa4\xc3\xa4n seitsem\xc3\xa4ksi vuodeksi. Tuomioistuimet m\xc3\xa4\xc3\xa4r\xc3\xa4\xc3\xa4v\xc3\xa4t Suomessa vuosittain noin 200 kieltoa. Kielto voi est\xc3\xa4\xc3\xa4 aiemmin harjoitetun ammatin jatkamisen ja aiheuttaa siten ty\xc3\xb6tt\xc3\xb6myytt\xc3\xa4._NEWLINE_Suomessa m\xc3\xa4\xc3\xa4r\xc3\xa4tty liiketoimintakielto on voimassa vain Suomessa. Suomessa m\xc3\xa4\xc3\xa4r\xc3\xa4tty liiketoimintakielto ei koske muita EU-maita. Esimerkiksi Suomessa liiketoimintakieltoon m\xc3\xa4\xc3\xa4r\xc3\xa4tty voi perustaa yrityksen Viroon. Kauppalehden vuoden 2014 uutisen mukaan 50 henkil\xc3\xb6ll\xc3\xa4, jolla on yhteys virolaisyritykseen, on Suomessa voimassa oleva liiketoimintakielto. 1.1.2007 lukien Suomessa liiketoimintakieltoon m\xc3\xa4\xc3\xa4r\xc3\xa4tty ei saa ulkomaille perustettua yhteis\xc3\xb6\xc3\xa4 v\xc3\xa4lik\xc3\xa4ten\xc3\xa4 k\xc3\xa4ytt\xc3\xa4en tai t\xc3\xa4llaisen yhteis\xc3\xb6n toimintaa tosiasiallisesti johtaen harjoittaa liiketoimintaa Suomessa.'